SON'VARACHIM SUNGTTAM:
Jose Menino Do Rosario Furtado. Tacho zolm' 1952 vorsantlea Marsache 19ver, adim Chinchonnem ganvcho bhag aslolea, ani uprant ganvcho panvddo zoddlolea Sozoddea ganvant zalo. Joe Meny Furtado hea nanvan to Konknni sahityachea mollar famad asa.
 Konknni sahityachea mollar tannem pirayechea 18vea vorsant thaun borounk survat keli. Tornnate pirayer tannem Kotha, Kovita, Nibon'd he sahityache prokar kelloun, to sahitya rochpache kolek dhar kaddit ravlo.
 Zoso kall sorlo, tednam Joe Menyn Tiatr prokar kellounk survat keli. 'DILAM TEA MAPAN GHE', 'YETOLO DEVCHAR GOMTOLO SONVSAR', 'GHORABEACHEM NISONNTON', 'IXTTAGOT', 'KANTTE' ani 'LHARAM' oxe tannem 6 khoddegantt tiatr boroun machier haddle.
 Tiatram xivay tannem borech hikmotin Khell-Tiatr-ui boroun Gõybhor machier haddle. 'AILI FUR, MUMRANT PUR,' 'BEIMAN,' 'CHUK,' 'FUDDAR,' 'HERODIANA,' 'JESUS MHAKA BHOGOS,' 'PAINNEM,' 'RUKH,' ani 'TUKA LAGUN' he tache Konknnintlea girest mhonn'nniam-oparimni vinnun boroylole khell-tiatr lokak bhouch avoddle, ani lokan taka mathear ghetle.
 Fuddem vochun tannem Konknnichea sahitik mollar anik ek pavl marlem, ani Kadom'borio borounk survat keli. Az meren Joe Menyn 'QUENELA', 'SOIRANN', 'UZVADD', 'VANZ', 'WILMA', 'XIST', 'YAMEENA' ani 'ZOIT' oxea nanvacheo kadom'borio boroun, Konknni sahitya girest korunk aplea tarvotti jivitant vellant vell kaddlo.
 'ZOIT' he tache kadom'borik 1980 vorsa Konknni Bhas Monddollacho Sahitik Puroskar favlo. Teach vorsa, 'AILI FUR, MUMRANT PUR' hea tachea tiatra khatir taka 'International Year of the Child' Gõy Somiticho Puroskar favo zalo.
 Anotonette Pereira hicho zolm' 1963 vorsantlea Marsache 6ver, Bardezantlea Kongotte ganvant zalo. Antonette de Calangute hea nanvan ti tiatrachea mollar bhouch famad zalea.
 Tichea ghorant tednam vostole, songitache ani tiatramni bhumika korpache sonvskrutayentlean sfurti gheun, pirayechea baravea vorsant tinnem aplea zolm' ganvant poilech pavtt Konknni machier proves kelo.
 Tea uprant, Antonette-bay aste-aste ganvchea ani sorbhonvtonnchea xezarchea ganvamni tiatr nhesun, tiatrachea mollar soglleancheach dolleamni bhorunk lagli. Kala Academychea Tiatr Spordheamni konnachem-i kalliz-mon jikun ghevpa itleo boreo bhumika korun, tinnem tiatr machiek khorea orthan yogdan diunk survat keli.
 Tiatramni bhumika korcho ticho agllo-vegllo gunn polleun, vevsayik tiatr borovpiank ani digdorspiank ti mukhelponnan aplea tiatramni zai disunk lagli. Tednam, Xri Vitorino Pereirachea 'Sangati' tiatrantlean tinnem vevsayik tiatr machier pavl dovorlem. Ani tichea jivitant hea 'Sangati' tiatrachem khaxeleponn mhollear, tantum bhumika korta-korta, Bonny Pereirachea rupan Antonette-bayek aplea jivitacho sangati mell'lo.
 Az meren tinnem, Konknni machieche khoddegantt ani nanvoste tiatr borovpi-digdorspi Patrick Dourado, Ligorio Fernandes, Roseferns, Menino de Bandar, sorgest Remmie Colaco, Rosario Rodrigues, Padri Freddy J. Da Costa oxea sabar zonnanchea tiatramni, eka poros ek vorti ani tiatr pollevpianchea kallzak hat ghalpi bhumika korun, tinnem tiatr machiek ani tantuntlean Konknni sonvskrutayek mol-mhotvachem yogdan dilam.
 Hea xivay tinnem aikopachea ani pollevpachea CD-imni gitam gayleant ani bhumika keleat. Antonette-bayen svota aplea ghorkara vangdda 'Suknnim' nanvachi tust-tokhnnayechi CD uzvaddaylea.
 Antonette-bayechea angant aslolea bhumika korpachea gunnan tika tiatrachea madyomantlean Bharotantlea sabar rajyamni, ani Dubai, Abu Dhabi, Kuveitt, Muscat, Qatar, Bahrain, United Kingdom oxea khubxea ontor'raxttrik desamni-i bhonvddaun haddlea.
 Antonette-bayen tiatr machier kelolea khoddegantt bhumikank lagun, tika sabar inamam favo zaleant. Kala Academy Goa, Tiatr Academy Goa ani her sonvstham koddchean khoddegantt tiatrist mhonn ticho bhouman-ui zala. 